Sme 25. zbor Vodopád Žilina a fungujeme už 25 rokov. Aktuálne máme asi 120 aktívnych členov, z toho 30 vyškolených vodcov či radcov, teda sme pomerne rozbehnutý zbor. No prvýkrát sa stretávame s týmto problémom: hľadáme klubovňu. Pretože my všetci od malej včielky až po skúseného skauta sa radi stretávame. Pravidelne raz za týždeň v menších skupinkách.
Od založenia nášho zboru sme fungovali v priestoroch saleziánskeho oratória, ale naše cesty sa rozišli a tak teraz hľadáme našu Klubovňu s veľkým K. Ako by teda mala vyzerať? Hľadáme priestory s minimálne dvoma miestnosťami plus WC, prípadne aj skladovými priestormi; ideálny je samostatný vchod a prístup mestskou hromadnou dopravou. Kedže sme skauti, túžime po trávnatej ploche v blízkosti klubovne či nejakom tom strome.
Spomínané priestory a okolitý pozemok samozrejme môžeme udržiavať, takisto vieme spolupracovať na organizovaní rôznych aktivít, ako napríklad deň detí, športové podujatia, všetko v našom originálnom duchu. Pokiaľ teda poznáte priestory, ktoré by sa nášmu popisu podobali, alebo ste dokonca ich správcami, či vlastníkmi, budeme veľmi radi, keď nám dáte vedieť. Možno má sused neobývanú chatku, alebo máte prázdne pivnice…
My sa snažíme zanechať svet ešte krajší, ako sme ho našli a toto odhodlanie a pozitívnu náladu si prinesieme kamkoľvek nás osud zaveje. Držte nám palce.